Køb en van Gogh for 1.299 kroner

Den tid, hvor Lego var forbeholdt børn og barnlige sjæle, er forlængst ovre. I samarbejde med Museum of Modern Art (MoMA) har Lego nu skabt en klodsversion af et af Vincent van Goghs mest berømte kunstværker, Starry Night. Eller på dansk: Stjernenatten.

Byggesættet er lavet tredimensonelt, så det har 3D-effekt, når det hænger på væggen. ‘Kunstværket’ er 38 x 28 centimeter og hele 12 centimeter dybt. Vincent van Gogh medfølger naturligvis som minifigur, komplet med staffeli og pensel. Om han også mangler sit ene øre, er uvist.

“Indfang van Goghs farver og penselstrøg. Brug smarte byggeteknikker for at gengive de hvirvlende skyer og bølgende bakker i det originale kunstværk,” skriver Lego på sin hjemmeside.

Byggesættet består af hele 2.316 dele. Det er en del af den såkaldte Lego Ideas-serie, hvor ideen er opstået hos en Lego-fan. Siden er det udviklet færdigt i samarbejde med MoMA, hvor originalen er udstillet.

Sættet kommer i handelen den 1. juni og som sagt er prisen 1.299 kroner. Et fund for en ægte plastik-van Gogh. Se mere på Legos hjemmeside.

Klik for at forstørre.

Køb en van Gogh for 1.299 kroner